**Последование молебна**

**во время Крестного хода с Калужской иконой Божией Матери**

**5 апреля 2020 года**

Диакон: Благослови́, влады́ко.

Священник: Благослове́н Бог наш всегда́, ны́не и при́сно, и во ве́ки веко́в.

Лик: Ами́нь. Царю́ Небе́сный: Таже чтец: Трисвятое. Пресвята́я Тро́ице: О́тче наш: Возглас: Я́ко Твое́ есть Ца́рство: Чтец: Ами́нь.

Диакон: Бог Господь и явися нам, благословен Грядый во имя Господне.

Лик: Тропарь, глас 4:

Засту́пнице от враг иноплеме́нных Необори́мая Калу́жския земли́ / и Изба́вительнице от смертоно́сныя я́звы Ми́лостивая! / Изба́ви рабы́ Твоя́ от вся́ких бед и боле́зней, / с ве́рою и любо́вию прибега́ющия к чудотво́рней ико́не Твое́й, // и спаси́ ду́ши на́ша.

Тропарь блаженному Лаврентию Калужскому, глас 3

Святы́й пра́ведный Лавре́нтие,/ моли́ Ми́лостиваго Бо́га,/ да прегреше́ний оставле́ние// пода́ст душа́м на́шим.

Тропарь Собору преподобных Оптинских старцев, глас 6

Правосла́вныя ве́ры свети́льницы,/ мона́шества непоколеби́мии столпи́,/ земли́ Росси́йския уте́шителие,/ преподо́бнии ста́рцы О́птинстии,/ любо́вь Христо́ву стяжа́вши/ и ду́ши своя́ за ча́да полага́вши,/ моли́теся ко Го́споду,/ да утверди́т земно́е Оте́чество ва́ше в Правосла́вии и благоче́стии// и спасе́т ду́ши на́ши.

От Луки святаго Евангелия чтение. [Лк. 17, 12 – 19]

Во время оно, входящу Иисусови в некую весь, сретоша Его десять прокаженных мужей, иже сташа издалеча. И тии вознесоша глас, глаголюще: Иисусе Наставниче, помилуй ны. И видев рече им: шедше покажитеся священником. И бысть идущым им, очистишася. Един же от них, видев, яко изцеле, возвратися, со гласом велиим славя Бога, и паде ниц при ногу Его, хвалу Ему воздая, и той бе Самарянин. Отвещав же Иисус рече: не десять ли очистишася? Да девять где? Како не обретошася возвращшеся дати славу Богу, токмо иноплеменник сей? И рече ему: востав иди, вера твоя спасе тя.

Лик: Слава Тебе, Господи, слава Тебе.

Кондак, глас 6:

Не и́мамы пе́сней, ниже́ слове́с, / ка́ко досто́йно восхваля́ти Тя, / Ма́ти Христа́ Бо́га на́шего, / явле́ния ра́ди чудотво́рныя ико́ны Твоея́ земли́ Калу́жстей, / то́кмо мо́жем вопи́ти Тебе́: / не отврати́ ми́лости Твоея́ от нас // и низпосли́ ю́ всем притека́ющим к цельбоно́сней ико́не Твое́й.

Затем ектения сугубая.

Прошения на сугубой ектении:

Еще молимся Тебе, Господу Богу нашему, о еже милостивно пощадити нас от губительнаго поветрия на ны движимаго и избавити верныя люди Твоя от смерти душевныя и телесныя, недугующим исцеление и здравие подати, нам же всем Твое божественное ограждение и заступление, молим Тя, милосерде Господи, скоро услыши и милостивно помилуй.

Еще молимся, о еже умирити смятение человек и страхования всяческая, упованием твердым оградити верных Своих, мир же и тишину вселити в сердца наша, молим Ти ся, Господи, услыши и помилуй.

Молитва во время распространения вредоносного поветрия чтомая

Господи Боже наш, не вниди в суд с рабы Твоими, и огради нас от губительнаго поветрия на ны движимаго. Пощади нас смиренных и недостойных рабов Твоих в покаянии с теплою верою и сокрушением сердечным к Тебе милосердному и благопременительному Богу нашему припадающих и на милость Твою уповающих. Твое бо есть, еже миловати и спасати ны, Боже наш, и Тебе славу возсылаем, Отцу и Сыну и Святому Духу, ныне и присно и во веки веков. Аминь.

Молитва Калужской иконе Божией Матери

О Пресвята́я Влады́чице Богоро́дице, Цари́це Небеси́ и земли́! К Тебе́ прибега́ем и к Твое́й по́мощи взыва́ем: сохрани́ зе́млю на́шу от наше́ствия враго́в иноплеме́нных, и от вся́кия боле́зни душе́вныя и теле́сныя, и от смертоно́сныя я́звы, да всегда́ пое́м, велича́ем и сла́вим Тя, Пресвяту́ю Богоро́дицу, я́ко благу́ю и Ди́вную Засту́пницу на́шу во ве́ки веко́в. Ами́нь.

Окропление.

Диакон: Премудрость.

Лик: Честнейшую Херувим...

Священник: Слава Тебе, Христе Боже, упование наше, слава Тебе.

Лик: Слава, и ныне: Господи, помилуй, трижды. Благослови.

Священник произносит отпуст.